ทีเส็บ โชว์ผลงาน 13 ปี ส่งเสริมอุตสาหกรรมไมซ์ สร้างรายได้เข้าประเทศกว่า 1 ล้านล้านบาท พร้อมเผยแผนปี 2562 มุ่งพัฒนาเศรษฐกิจ ชูนวัตกรรม และกระจายรายได้
นายสมคิด จาตุศรีพิทักษ์ รองนายกรัฐมนตรี กล่าวภายหลังเป็นสักขีพยานในพิธีลงนามความร่วมมือ EMTEX (Empower Thailand Exhibition) ในการขับเคลื่อนอุตสาหกรรม 4.0 ผ่านการจัดงานแสดงสินค้า "Thailand MICE Forum 2018,Redefining Our Industry" และกล่าวปาฐกถาพิเศษในหัวข้อ ประเทศไทย แรงขับเคลื่อนใหม่แห่งเศรษฐกิจเอเชีย โดยรองนายกได้เน้นให้ทีเส็บ ประสานงานกับทุกหน่วยงานที่เกี่ยวข้องเพื่อร่วมกันสร้างอุตสาหกรรมใหม่ๆ ให้นักลงทุนจากต่างประเทศเข้ามาลงทุนในประเทศไทยในอุตสาหกรรมเป้าหมาย และขยายไปยังประเทศ CLMVT ซึ่งจะช่วยลดความเหลื่อมล้ำภายในประเทศได้



ด้านด็อกเตอร์อรรชกา สีบุญเรือง ประธานกรรมการส่งเสริมการจัดประชุมและนิทรรศการ หรือ ทีเส็บ เปิดเผยเพิ่มเติมว่า ตลอดระยะเวลา 13 ปีของการดำเนินงาน ทีเส็บได้ประมูลสิทธิ์งานไมซ์นานาชาติกว่า 300 งาน หรือเฉลี่ยปีละ 20 งาน พร้อมให้การสนับสนุนงานไมซ์ทั้งในประเทศและต่างประเทศแล้วมากกว่า 5,000 งาน รวมทั้งสร้างรายได้ให้แก่เศรษฐกิจแล้วกว่า 1 ล้านล้านบาท และใน3ไตรมาสแรกของปีนี้ มีนักเดินทางไมซ์ทั้งไทยและต่างชาติเข้าร่วมงานไมซ์ในประเทศแล้วกว่า 25 ล้านคน สร้างรายได้ให้ประเทศกว่า 1 แสนล้านบาท และคาดว่าสิ้นปีงบประมาณจะมีนักเดินทางไมซ์รวมทั้งสิ้นกว่า 38 ล้านคน สร้างรายได้ประมาณ 2 แสนล้านบาท ส่วนในปี 2562 ทีเส็บจะเน้นการพัฒนาเศรษฐกิจ การใช้นวัตกรรม และการกระจายรายได้ เพื่อพัฒนาให้อุตสาหกรรมไมซ์เติบโตได้อย่างยั่งยืน